  पहिलोपल्ट भुटानसँग हार
साफ यू–१८ च्याम्पियनसिपको पहिलो खेलमा नेपाल बुधबार घरेलु टोली भुटानसँग १–० ले पराजित भएको छ । डिफेन्डिङ च्याम्पियनको हैसियतमा थिम्पु गएको नेपाली टोलीले इतिहासमै पहिलो पटक भुटानसँग हार बेहोरेको हो । भुटानविरुद्ध सिनियर टोली होस् या उमेर समूह, नेपाल पराजित भएको थिएन ।
काठमाडौं — साफ यू–१८ च्याम्पियनसिपको पहिलो खेलमा नेपाल बुधबार घरेलु टोली भुटानसँग १–० ले पराजित भएको छ । डिफेन्डिङ च्याम्पियनको हैसियतमा थिम्पु गएको नेपाली टोलीले इतिहासमै पहिलो पटक भुटानसँग हार बेहोरेको हो । भुटानविरुद्ध सिनियर टोली होस् या उमेर समूह, नेपाल पराजित भएको थिएन ।बुधबार थिम्पुमा डिफेन्डिङ च्याम्पियन नेपालले आक्रामक सुरुआत गरे पनि पाएको अवसर सदुपयोग गर्न सकेन । छैटौं मिनेटमा फरवार्ड रेजिन सुब्बाको प्रहार गोलरक्षक कर्मा सोनाम तेन्जिङको हात हुँदै पोस्टमा लागेर फर्किएको थियो । ११ औं मिनेटमा भुटानका तेन्जिङ नाम्गेको प्रहार गोलरक्षक अर्पणले उत्कृष्ट ढंगले बचाएका थिए । २६ औं मिनेटमा रेजिन सुब्बाको क्रसलाई सिक्स यार्ड बक्सभित्र अनमार्क रहेका दिनेश हेन्जनले पोस्टको दिशा दिन नसक्दा नेपालले अग्रता लिने मौका चुकायो ।दोस्रो हाफको सुरुआतमै नेपालले अग्रताको राम्रो अवसर गुमायो । डिफेन्डर सुमन अर्यालले ओभरल्यापमा गएर बक्सभित्रबाट गरेको प्रहार गोलरक्षक कर्माले छेके । उक्त बललाई फरवार्ड प्रेजेन तामाङ गोलरक्षक पोजिसनमा नभएको अवस्थामा पनि ७ यार्डको दूरीबाट गोल गर्न असफल भए । खेलको ८५ औं मिनेटमा डिफेन्डर असिम भुसालले पेनाल्टी क्षेत्रभित्र बल हातले रोकेपछि रेफ्रीले पेनाल्टी दिएका थिए । भुटानका ओर्गेन वाङचुक छिरिङले नेपालका कप्तान एवं गोलरक्षक अर्पण कार्कीको बायाँबाट गोल गर्दै भुटानलाई अगाडि बढाए ।खेलको अधिकांश समय आफ्नो पकडमा बल राखे पनि नेपालले प्राप्त मौका सदुपयोग गर्न नसक्दा पराजय बेहोरेको हो । भुटानले रक्षात्मक खेल खेल्दै पहिलोपल्ट लगातार दुई जित हासिल गर्‍यो । यसअघि सोमबार प्रतियोगिताको पहिलो खेलमा भुटानले माल्दिभ्सलाई १–० ले पराजित गरेको थियो ।नेपालका प्रशिक्षक छिरिङ लोप्साङले पाएको मौका सदुपयोग नगर्नु महँगो साबित भएको बताए । भुटानका प्रशिक्षक सङ जुन लीले खेलाडीको राम्रो प्रदर्शन नै जितको मुख्य कारण रहेको बताए । ‘खेलाडीले राम्रो प्रदर्शनसँगै घरेलु समर्थकको पूर्ण साथ थियो । फुटबलमा सबै टोलीको जित्ने सम्भावना हुन्छ र हामी जिते पनि आफूलाई अन्डरडग नै भन्न रूचाउँछौं,’ उनले थपे ।नेपालले आफ्नो दोस्रो खेलमा शुक्रबार माल्दिभ्सको सामना गर्नेछ भने आयोजक भुटानले भारतविरुद्ध खेल्नेछ ।